CELEX: 22012X0908(01)
Language: sk
Date: 2011-03-04 00:00:00
Title: Memorandum o porozumení medzi Európskou komisiou a Európskym laboratóriom molekulárnej biológie

8.9.2012   
            
            
               SK
            
            
               Úradný vestník Európskej únie
            
            
               C 271/1
            
         Memorandum o porozumení medzi Európskou komisiou a Európskym laboratóriom molekulárnej biológie
   2012/C 271/01
   Európska komisia (ďalej len „Komisia“) a Európske laboratórium molekulárnej biológie, ktorého hlavné sídlo sa nachádza v nemeckom Heidelbergu (ďalej len „EMBL“ – European Molecular Biology Laboratory), (spolu ďalej len „obe strany“),
   SO ZRETEĽOM NA
   
               —
            
            
               Zmluvu o fungovaní Európskej únie, ktorou sa podporuje spolupráca v oblasti výskumu, technického rozvoja a demonštračných činností s tretími krajinami a medzinárodnými organizáciami,
            
         
               —
            
            
               Dohodu o založení Európskeho laboratória molekulárnej biológie podpísanú 30. mája 1973 (1). Signatári na základe tejto dohody zverili EMBL vykonávanie základného výskumu v oblasti molekulárnej biológie, odbornú prípravu vedcov, študentov a návštevníkov na všetkých úrovniach, poskytovanie nevyhnutných služieb vedcom v členských štátoch, ktoré sú signatármi, vývin nových nástrojov a metód v oblasti vied o živej prírode a zúčastňovanie sa na činnostiach transferu technológií,
            
         
               —
            
            
               Správnu úpravu vedecko-technickej spolupráce medzi Komisiou a EMBL podpísanú 18. januára 1995,
            
         
               —
            
            
               Vyhlásenie o zámere medzi Komisiou a organizáciami EIROfóra podpísané 24. júna 2010,
            
         
               —
            
            
               rámcové programy Európskeho spoločenstva v oblasti výskumu, technického rozvoja a demonštračných činností,
            
         
               —
            
            
               Zelenú knihu o nových perspektívach pre Európsky výskumný priestor (EVP) z roku 2007 (2), ktorá obsahuje výzvu na lepšiu spoluprácu a intenzívnejšie partnerstvo s medzivládnymi výskumnými organizáciami, ako napr. EMBL, najmä pokiaľ ide o tvorbu programu výskumu, odbornú prípravu a mobilitu výskumných pracovníkov, infraštruktúru výskumu, duševné vlastníctvo a medzinárodnú spoluprácu,
            
         
               —
            
            
               Oznámenie o medzinárodnej spolupráci v rámci EVP z roku 2008 (3), ktorým sa potvrdzuje užitočnosť intenzívnejšieho partnerstva medzi Európskym spoločenstvom a európskymi medzivládnymi výskumnými organizáciami, najmä organizáciami EIROfóra, pri dosahovaní minimálnej úrovne potrebnej na účinné zvládnutie politických výziev, ktoré nadobúdajú čoraz globálnejší charakter,
            
         
               —
            
            
               Víziu 2020 pre EVP, ktorú 2. decembra 2008 potvrdila Rada Európskej únie (EÚ) (4) a v ktorej sa stanovuje, že do roku 2020 budú všetky zainteresované strany v rámci EVP (5) v plnej miere profitovať z 5. slobody,
            
         
               —
            
            
               Stratégiu Európa 2020: Stratégia na zabezpečenie inteligentného, udržateľného a inkluzívneho rastu (6), ktorú 17. júna 2010 potvrdila Európska rada, s ňou súvisiacu hlavnú iniciatívu s názvom Digitálna agenda pre Európu, ktorú Európska komisia prijala 19. mája 2010 (7), a s ňou súvisiacu hlavnú iniciatívu s názvom Únia inovácií, ktorú Európska komisia prijala 6. októbra 2010 (8),
            
         UZNÁVAJÚC
   
                
            
            
               príslušné povinnosti oboch strán v uvedených oblastiach, ktoré sa navzájom posilňujú,
            
         
                
            
            
               dlhodobú vynikajúcu spoluprácu medzi EMBL a Európskou komisiou založenú na predchádzajúcej správnej úprave,
            
         SA DOHODLI TAKTO:
   
               1.
            
            
               Zámerom oboch strán je s náležitým zreteľom na svoje príslušné kompetencie spolupracovať pri upevňovaní a ďalšom rozvoji Európskeho výskumného priestoru, predovšetkým pokiaľ ide o tvorbu programu výskumu, odbornú prípravu a mobilitu výskumných pracovníkov, infraštruktúru výskumu, správu duševného vlastníctva a medzinárodnú spoluprácu. Na tento účel môžu obe strany vyvíjať spoločné aktivity v oblasti molekulárnych vied o živej prírode.
            
         
               2.
            
            
               S náležitým zreteľom na svoje príslušné kompetencie, inštitucionálne usporiadanie a operačné rámce sa obe strany budú navzájom informovať a prípadne budú medzi sebou viesť konzultácie o otázkach vzájomného záujmu, najmä pokiaľ ide o upevňovanie a ďalší rozvoj Európskeho výskumného priestoru.
            
         
               3.
            
            
               Zachováva sa štatút pozorovateľa udelený Európskej komisii na zasadnutí Rady EMBL v roku 1995 (9).
            
         
               4.
            
            
               Komisia udelí EMBL právo navrhovať kandidátov na členov príslušných odborných a poradných orgánov. Týchto odborníkov bude nominovať Komisia, a to na základe svojich vlastných pravidiel a postupov.
            
         
               5.
            
            
               Obe strany zriadia kontaktné miesta a mechanizmy komunikácie s cieľom dosiahnuť cieľ naplánovaný v tomto memorande o porozumení.
            
         
               6.
            
            
               Obe strany sa budú podľa potreby a prinajmenšom raz za rok stretávať, aby vyhodnotili dosiahnutý pokrok a prípadne si vymenili názory na ďalšie spôsoby rozšírenia vzájomnej spolupráce, vrátane spoločných aktivít, alebo preskúmali potenciálne synergie.
            
         
               7.
            
            
               Obe strany sa dohodnú na otázkach týkajúcich sa výkladu a vykonávania tohto memoranda o porozumení.
            
         
               8.
            
            
               Správna úprava z 18. januára 1995 sa nahrádza týmto memorandom o porozumení.
            
         
      V Heidelbergu v dvoch vyhotoveniach 4. marca 2011
      
         
            Za Európsku komisiu
         
         Máire GEOGHEGAN-QUINN
         
            komisárka pre výskum, inovácie a vedu
         
      
      
         
            Za Európske laboratórium molekulárnej biológie (EMBL)
         
         Iain W. MATTAJ
         
            generálny riaditeľ
         
      
   
   
      (1)  http://www.embl.de/aboutus/general_information/organisation/hostsite_agreement/un_agreement.pdf.
   
      (2)  Zelená kniha o Európskom výskumnom priestore obsahuje odkaz na zelenú knihu Komisie s názvom Európsky výskumný priestor: nové perspektívy prijatú 4. apríla 2007, KOM (2007) 161 v konečnom znení.
   
      (3)  Európsky strategický rámec pre medzinárodnú vedecko-technickú spoluprácu, 24. septembra 2008, KOM(2008) 588.
   
      (4)  Závery Rady pre konkurencieschopnosť 16767/08 týkajúce sa Vízie 2020 pre Európsky výskumný priestor, 1. – 2. decembra 2008.
   
      (5)  EVP tvorí EÚ a krajiny združené v rámcovom programe v oblasti výskumu.
   
      (6)  Oznámenie Komisie KOM(2010) 2020 z 3. marca 2010 a závery Európskej rady zo 17. júna 2010 (http://ec.europa.eu/eu2020/pdf/115346.pdf).
   
      (7)  Oznámenie Komisie KOM(2010) 245 z 19. mája 2010.
   
      (8)  Oznámenie Komisie KOM(2010) 546 zo 6. októbra 2010.
   
      (9)  Štatút pozorovateľa sa Európskej komisii udelil v správnej úprave podpísanej 18. januára 1995.